Grónsko ako americký žolík.

Donald Trump, dánska premiérka Mette Frederiksenová a grónsky premiér Jens-Frederik Nielsen podpísali 22.9.2026 trojstrannú dohodu, ktorou sa mení vzájomná obranná zmluva z roku 1951. Maše médiá informovali o tejto udalosti len okrajovo, zaslúži si ale našu pozornosť. 
O čom je táto inovovaná zmluva? Nová zmluva dovoľuje USA:
1/ Rozmiestniť v Grónsku prvky systému protiraketovej obrany Golden Dome;
2/ Vybudovať dve nové vojenské základne: Jednu na juhozápadnom pobreží v Narsarsuaq a druhú v Mestersvig na východnom pobreží;
3/ Využívať vzdušný priestor, prístavy a výsostné vody ostrova;
4/ Možnosť vybudovať ďalšie objekty, zatiaľ nedefinované.
5/ Blokovať vojenské a citlivé investície štátov mimo NATO, EÚ a okruhu partnerov aliancie. 
[bookmark: _GoBack]Dohoda nemá stanovenú dobu platnosti, obrazne je „na večné časy“. Podlieha ešte schváleniu dánskym a grónskym parlamentom, tam sa však neočakávajú problémy. Štatút Grónska sa nemení. Zostáva súčasťou Dánskeho kráľovstva a zachováva si aj právo na sebaurčenie. Anexia nie je pre Trumpa potrebná. USA získali prakticky všetko čo chceli, bez zmeny hraníc a bez použitia vojenskej sily: Vojenskú prítomnosť na dobu neurčitú, protiraketový štít, ktorý primárne bude slúžiť na ochranu USA. Získali prakticky neobmedzený prístup k územiu ostrova, vzdušnému priestoru aj výsostným vodám. Právo blokovať  „citlivé“ zahraničné investície do infraštruktúry a ťažby zdrojov znamená, že to budú len americké investície. 
Kladiem si otázku: Aký je rozdiel medzi touto zmluvou a Zmluvou o podmienkach dočasného pobytu sovietskych vojsk na území ČSSR, ktorá bola podpísaná 16. októbra 1968 v Prahe a legalizovala okupačnú prítomnosť sovietskych vojsk po invázii z augusta 1968? Vojská Varšavskej zmluvy okupovali ČSSR pretože z ich pohľadu strategicky dôležité územie strednej Európy potrebovali stabilizovať politicky a vojensky. Nepotrebovali naše prírodné ani ekonomické zdroje, preto nepreberali naše banky ani podniky. Niekto môže namietať, že Američania neprišli s tankami do Grónska, či do Kodane, ako Sovieti do ČSSR. Zaiste, len je potrebné pripomenúť doslova gangsterský únos prezidenta Venezuely vojenským komandom priamo z prezidentského paláca. Sovieti na Hradčany a na prezidenta ČSSR nezaútočili.  Metódy veľmocí sa v princípe nemenia, menia sa len figúry a kulisy. Zmluva Dánska s USA je rovnako potupná, ako bola tá naša z roku 1968. Sovieti na dosiahnutie svojich cieľov potrebovali tanky, Trumpovi stačilo pohroziť prstom. Mimochodom, je to v duchu moderných dánskych tradícií: Keď Hitler zaútočil na Dánsko, tak Dánsko kapitulovalo po piatich hodinách! 
Zostáva ešte odpovedať na otázku, načo USA potrebujú Grónsko? Presne na to isté, načo Venezuelu. Dôvodom je kolonizácia a drancovanie cudzích prírodných zdrojov, čo kolektívny západ robí už niekoľko storočí ako svoj modus vivendi. S Ukrajinou to nevychádza, tak je potrebné poobzerať sa po iných kútoch sveta. Grónsko je riedko obývané, neprebádané, je tam potenciál obrovského nerastného bohatstva, len po ňom siahnuť.  Grónsko má však pre USA ešte jeden veľký význam, stačí sa pozrieť na glóbus. Po sprevádzkovaní spomínaných nových vojenských základní získajú  USA  plnú kontrolu nad navigáciou leteckých a lodných koridorov medzi Európou a Kanadou. Ak Američania vyhlásia dopravnú blokádu Kanady, zámienku si ľahko nájdu, tak do Kanady z Európy nepriletí jediné lietadlo a nepripláva jediná loď. A blokáda bude trvať dovtedy, kým sa Kanada nezlomí a nepodpíše podobnú zmluvu, ako Grónsko. Ani ju nebude potrebné včleňovať ako ďalší štát do USA. Blokáda má vysokú šancu na úspech, Kanada nie je Kuba. Kanada je dokonca o čosi väčšia ako USA, ale je riedko obývaná, má prakticky len desatinu obyvateľstva v porovnaní s USA. Obrovské nepreskúmané oblasti, obrovské nerastné bohatstvo, včítane uránu, ktorý USA nemajú. Preto sa Grónsko stáva americkým žolíkom v politickom pokri o Kanadu. Venezuela, Grónsko, Kanada - zapadá to všetko do Trumpovej doktríny MAGA: Urobiť Ameriku znovu veľkou. Kanaďania si to uvedomujú, preto kanadský premiér Mark Carney horúčkovito hľadá spojencov a riešenia. Cestuje po svete, 20. januára 2026 vystúpil s výrazným prejavom na Svetovom ekonomickom fóre v Davose, navštívil Čínu, kde pred Si-Ti-Pchingom pomaly padal na kolená, navštívil sídlo EÚ,  ide stavať ropovod na západné pobrežie... Z toho, čo som napísal vyššie, vyplýva aj odpoveď na otázku, prečo Victoria Nulandová už pred viac ako 10-mi rokmi povedala svoju pamätnú vetu „Fuck the Europe“ a prečo dnes  USA v osobe prezidenta Trumpa prejavujú demonštratívny nezáujem o Európu: Tu už niet čo drancovať. V Európe už nie je nič, čo by mohlo urobiť Ameriku veľkou.  

